|  |  |
| --- | --- |
| Møde den: 28. september 2015 kl. 14.15 – 17.00  i Det Odontologiske Studienævn  Til stede: Eva Karring, Jes Halfdan Nielsen, Helle Tolboe, Irene Dige, Anne Juul Olsen, Majbritt Halkjær, Louisa Hornstrup.  Desuden deltog: Timeplanlægger Gugge Smedegaard og studievejleder Kasper Nedergaard.  Afbud fra: Studievejleder Emilie Schmidt, studentermedlem Dorte Krogh Pedersen  Referat: Lise Lotte Steentoft | Referat |

Dagsorden:

1. Personsager
2. Evaluering af Odontologisk Klinikeksamen s. 2015
3. Delegation af kompetence ved afmelding pga. sygdom
4. Revidering af regler om eksamenssnyd på AU
5. Lærebogen i PA udsolgt
6. Selvevaluering ifbm. akkreditering af tandlægeuddannelsen, AU
7. Undervisningsevaluering efteråret 2014
8. Godkendelse af eksamensplanen vinter 15/16
9. Studieleder orienterer
10. Eventuelt

Studienævnsformanden bød velkommen. Der var pr. mail eftersendt et ekstra punkt til dagsordenen vedrørende præcisering af, progressionskravet mellem 4., 5. og 6 semester. Det blev besluttet, at behandle dette ekstra punkt inden punkt 1, idet beslutningen ville kunne få indflydelse på afgørelsen af en af personsagerne under punkt 1.

**Behandling af præcisering af progressionskrav mellem 4., 5. og 6 semester**

Det har vist sig, nu hvor uddannelsen administreres iht. fremdriftsreformen, at progressionsreglerne mellem 4., 5. og 6. semester er uklare. Uklarheden ligger bl.a. i, hvad klinisk undervisning er?

De studerende, der før fremdriftsreformen, faldt for progressionskravet mellem 4. og 5. semester har tidligere haft mulighed for, at følge Oral Radiologi på 5. semester (under FK 5), og dermed også på 6. med afsluttende prøve i faget, der ligger med sine egne ECTS i ordningen.

Nu hvor vi er forpligtet til at tvangstilmelde alle fag, der ikke ligger under for progression, hersker der nu tvivl om hvorvidt Oral Radiologi på 6. er et klinisk fag eller ej.

Studielederen har drøftet ovennævnte med den fagansvarlige, Ann Wenzel, og er nået frem til, at faget Oral Radiologi er at betragte som et klinisk fag, og at det giver god faglig mening, at de studerende har faget samtidig med, at de arbejder på fællesklinikken.

Derfor indstiller studielederen til, at progressionsbestemmelserne præciseres som forslået nedenfor.

***Faglige progressionsbestemmelser:  
  
5. semester:****Før: Alle kursusattester og prøver hørende til 1. - 4. semester skal være bestået for at kunne blive tilmeldt og dermed deltage i den kliniske undervisning på 5. semester.*

*Forslag til ændring: Hele 1. – 4. semester skal være bestået for, at studerende kan tilmeldes undervisningen i: Kliniske Fag FK 5 og Bedøvelse og Hjertelungeredning på 5. semester. Progressionsbestemmelsen er begrundet i patientsikkerhed.*

*Uændret: Prøven i "Bedøvelse og Hjertelungeredning" skal være bestået, for at udøvelse af bedøvelse i patientbehandlingen kan praktiseres. For at kunne deltage i prøven "Bedøvelse og Hjertelungeredning", skal de praktiske kurser i Lokalanalgesi og Hjertelungeredning været bestået.*

***6. semester:***

*Før: De praktiske kurser i Lokalanalgesi og Hjertelungeredning samt prøven i Bedøvelse og Hjertelungeredning skal være bestået inden udgangen af 5. semester, for at blive tilmeldt og dermed kunne deltage i den kliniske undervisning på 6. semester.*

*Forslag til ændring.: Kliniske fag FK5 og Bedøvelse og Hjertelungeredning skal være bestået for, at studerende kan tilmeldes kliniske Fag FK6, Oral Radiologi og Bachelorprojektet på 6. semester. Progressionsbestemmelsen er begrundet i patientsikkerhed.*

Studienævnet godkendte de foreslåede præciseringer af progressionsbestemmelserne.

**Ad pkt. 1** Personsager

Der var to sager til behandling. Den første omhandlede en ansøgning om tidsgrænseforlængelse for beståelse af 1. årsprøven. Ansøgningen blev ikke imødekommet.

Den anden omhandlede en ansøgning om dispensations fra tilmeldingskravet til Anatomitillægsmodulet i Kirurgi og Oral Radiologi i foråret 2016. Da Oral Radiologi ikke er et klinisk fag, og da den studerende er faldet for progressionskravet mellem 4. og 5 semester, bliver den studerende af den grund ikke tilmeldt Oral Radiologi hverken på 5. eller 6. semester, hvorved studienævnet ikke behandlede den del af ansøgningen. For så vidt angår dispensation fra tilmeldingskravet fra Anatomitillægsmodulet i Kirurgi, blev ansøgningen blev ikke imødekommet.

**Ad pkt. 2** Evaluering af Odontologisk klinikeksamen s. 2015/eksaminator

Studienævnet besluttede i foråret 2015, at gennemføre eksamen i odontologisk klinik over en periode på to år, med anvendelse af en patient i digital form. Det blev endvidere besluttet, at der, efter første års gennemførelse af eksamen i den nye form, skulle foretages en evaluering ved en spørgeskemaundersøgelse blandt eksaminatorerne og de studerende.

Studienævnet drøftede evalueringerne, og satte især fokus på, at det har været vanskeligt at opnå optimal udprøvning i kompetencerne i diagnostik og behandlingsplanlægning. Jes H. Nielsen mener, at der bør tilføres flere ressourcer til BPE samt indføres en evaluering i form af en kursusattest, der sikrer, at de studerende har opnået tilstrækkelige kompetencer i diagnostik og behandlingsplanlægning inden eksamen i Odontologisk klinik.

Studienævnet var overordnet enig i denne strategi, og det blev foreslået at nedsætte et udvalg, der arbejder med at optimere undervisningen på BPE, herunder en opstramning af mødepligten til BPE-undervisningen, hvilket Louise Hornstrup mener der er problemer med at opretholde i dag. Der er tilsyneladende blandt de studerende en holdning til at BPE-undervisning er dage, hvor man ”hygger” sig. Kasper Nedergaard var ikke enig heri.

Dernæst drøftede studienævnet hvordan kvaliteten af eksamensmaterialet, kunne optimeres. Det blev foreslået at Sektionerne for Tandsygdomslære, Parodontologi og Protetik bliver inddraget i dette arbejde. Irene Dige foreslog at eksaminatorerne bliver inddraget mere i at optimere kvaliteten af de forskellige cases, men udtrykte bekymring for, i hvor stort et omfang casene kan genbruges. Denne bekymring er også udtrykt i evalueringerne fra eksaminatorerne. Irene Dige ser gerne, at der laves helt nye cases, med større inddragelse af eksaminatorerne.

Studielederen kunne oplyse, at Tandlægeskolen i Købehavn kommer på besøg, med henblik på etablering af et samarbejde omkring udveksling af eksamenscases til Odontologisk Klinik. Der blev i den forbindelse gjort opmærksom på forskelligheden i de to skoleres måde at undervise på, hvilket man bør være opmærksom på i forhold til indholdet i de københavnske cases.

Studienævnet er åbent overfor samarbejde med KBH, og afventer tilbagemelding fra mødet. De eksisterende egne-cases foreslås gennemgået løbende af sektionerne PA, TA og P med henblik på, at forbedre bedst muligt, ud fra det materiale, der foreligger. Fremover ønsker Studienævnet at det sikres, at cases ligger i en særskilt database, samt at der udarbejdes en procedure for, hvordan udveksling af de digitale cases og det fysiske materiale mellem eksaminatorer, censorer og administrationen håndteres, for at forhindrer eksamenssnyd.

Studielederen vil i samarbejde med Instituttet se på, hvordan undervisningen i BPE kan optimeres.

**Ad pkt. 3** Delegation af kompetence ved afmelding pga. sygdom

Med fremdriftsreformen er der ikke mulighed for at afmelde sig 1. og 2. prøveforsøg, men der er givet to veje til reelt at opretholde tre prøveforsøg, hvis studerende er syg i forbindelse med eksamen. I henhold til AU’s linje i forhold til fremdriftsreformen er det studienævnene, der har kompetence til at dispensere fra prøve-og undervisningstilmeldinger.

Der ligger en indstilling til Studienævnet om, at delegere kompetencen til, at træffe afgørelse om dispensation fra tilmelding til prøven begrundet i sygdom, til studieleder. Baggrund herfor er, at det forventes, at, der i lighed med tidligere, vil forme sig en praksis, så der med tiden bliver mulighed for administrativ behandling af de typiske sager.

Studienævnet uddelegerede kompetencen til at afgøre sager af ovennævnte karakter til studielederen.

**Ad pkt. 4** Revidering af regler om eksamenssnyd på AU

Reglerne om eksamenssnyd på AU er blevet revideret og på flere områder skærpet. Der er fra AU’s side udarbejdet to nye pjecer til hhv. eksaminatorer og de studerende. De vigtigste ændringer blev gennemgået på mødet.

Studienævnet har taget reglerne til efterretning. De studerende vil henstille til, at der strammes op omkring eksamensvagterne, idet de studerende ofte oplever, at overvågningen ikke er tilstrækkelig.

**Ad pkt. 5** Lærebogen i PA udsolgt

Da 5. udgave af lærebogen i PA er udsolgt, har sektionen lavet en midlertidig løsning til de studerende, der har købt 6. udgave, der beskriver hvor pensum læses.

Studienævnet godkender sektionens løsningsforslag, men gør opmærksom på, at de studerende skal kunne gå til eksamen i både den nye og gamle bog indtil en ny litteratur er fundet.

**Ad pkt. 6** Selvevaluering i forbindelse med akkreditering af tandlægeuddannelsen på AU

Tandlægestudiet skal her i efteråret gennem en intern akkreditering på AU. Akkrediteringen finder sted på baggrund af en selvevalueringsrapport, som skal tage udgangspunkt i adskillige af universitetsledelsen definerede ”målepunkter” (som studienævnet var med til at fastlægge tidligere).

Arbejdet med selvevalueringsrapporten er nu så langt at studienævnet skal inddrages. På mødet præsenterede studielederen ganske kort status for rapporten.

Studienævnet aftalte nyt møde fredag den 02. oktober, og studienævnets medlemmer har indtil da tid til grundig gennemlæsning af rapporten. På det kommende møde drøftes rapporten, og studienævnet kommer med kommentarer og rettelser, hvorefter hvor rapporten færdiggøres.

**Ad pkt. 7** Undervisningsevaluering efteråret 2014

Studienævnsmedlemmerne var forud for mødet blevet bedt om at forberede eventuelle kommentarer til fag i evalueringsrapporten fra efteråret 2014, der ikke allerede er gennemgået på tidligere møder. Undervisningsevalueringer, hvortil der er kommentarer, vil ikke vil blive behandlet. Studienævnet drøftede den høje dumpeprocent i Almen Fysiolog, og underviserens bekymring for, at det bl.a. er de studerendes – efter hans opfattelse, noget svingende matematikkundskaber, der er årsag til, at så mange dumper. Studienævnet ønsker at få undersøgt, hvor mange af de tandlægestuderende der har gode matematikforudsætninger med fra gymnasiet og hvor mange, der har opgraderet. Studienævnssekretæren undersøger om det er muligt at få information herom.

Der kom på mødet ikke yderligere kommentarer til evalueringerne for undervisningen i efteråret 2014. Der udarbejdes en sammenfatning af studienævnets kommentarer til undervisningsevalueringerne for efteråret 2014, der bæres videre af studielederen.

**Ad pkt. 8** Godkendelse af eksamensplanen vinter 15/16

Der var ikke væsentlige kommentarer til eksamensplanen for vinteren 15/16. Dog vil eksamen i Odontologisk klinik blive flyttet til torsdag den 28. januar. Herefter blev planen godkendt.

**Ad pkt. 9** Studieleder orienterer

Studielederen oplyste, at hun har opnået en bevilling fra AU stratetiske midler på kr. 60.000,- til forbedring af dyadetræningen.

**Ad pkt. 10** Eventuelt

De studerende fra 9. semester udtrykte forundring over, at der er indført en prøve i undervisningen i pædodonti, og spurgt ind til, om det er lovligt. Studielederen kunne berolige de studerende med, at prøver af den karakter, som underviserne i pædodonti laver, er en form for afklaring af, hvor de enkelte studerende står før behandling af børnene går i gang. Pædodonti ”kender” ikke de studerende fra fællesklinikken, hvorfor en form for ”screening” er ganske fornuftig. I øvrigt har underviserne metodefrihed i undervisningen.

Irene Dige supplerede med, at det var beundringsværdigt og en gave til de studerende, at en underviser forsøger at tage udgangspunkt i de enkelte studerendes status, og giver feedback herpå.

**Meddelelser:**

1. Referater fra Det Odontologiske Studienævn i København

<http://sund.ku.dk/om-sund/organisation/raadnaevnudvalg/studienaevn/odontologi/referater/>

Mødet sluttede kl. 17.15

Eva K/lls 06. oktober 2015